Agnar Mykles plass

Agnar Mykles plass er en parkmessig opparbeidet plass ved Øya i Trondheim. Plassen ligger mellom Klostergata og Elvepromenaden, like nord for krysset mellom Klostergata og Margretes gate.

Plassen fikk sitt navn i 2000 og ble oppkalt etter forfatteren Agnar Mykle (1915–1994), en av etterkrigstidens markante norske forfattere. Initiativet til oppkallingen kom fra forfatteren Fredrik Skagen (1936–2017). Agnar Mykles plass ligger like ved Mykles barndomshjem Elvegården i Klostergata 72a, som ble oppført rundt 1800 og revet i 1969. Plassen har aldri vært bebygd og har fungert som en grønn lunge siden utbyggingen av Øya begynte i første halvdel av 1900-tallet. 

I 2007 ble plassen opparbeidet og modernisert av Dark Arkitekter som et pilotprosjekt for universell utforming på oppdrag fra Trondheim kommune. Det ble da etablert gangsoner og oppholdssoner, lekeapparater og sittegrupper samt beplantning. Det finnes også subtile referanser til Mykles forfatterskap i parken, især til romanene Lasso rundt fru Luna og Sangen om den røde rubin. Plassen fikk hederlig omtale av juryen under konkurransen om Norges beste uterom i november 2008.

Bildegalleri

Referanser

Litteratur 

Plasser i Trondheim
Parker i Trondheim
Øya (Trondheim)
Agnar Mykle